Document ID: 31986D0474

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Σεπτεμβρίου 1986
σχετικά με την άσκηση των ελέγχων που διενεργούνται επιτόπου στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προέλευσης τρίτων χωρών
(86/474/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 5,
την οδηγία 77/96/ΕΟΚ του Συμβουλίου της 21ης Δεκεμβρίου 1976 περί αναζητήσεως τριχινών κατά τις εισαγωγές από τρίτες χώρες νωπών κρεάτων που προέρχονται από χοιροειδή κατοικίδια (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 6,
Εκτιμώντας:
ότι, με την απόφαση 83/196/ΕΟΚ της 8ης Απριλίου 1983 περί των ελέγχων που διενεργούνται επιτόπου στα πλαίσια του καθεστώτος που εφαρμόζεται στις εισαγωγές ζώων του βοείου και χοιρείου είδους καθώς και νωπών κρεάτων προελεύσεως τρίτων χωρών (4), η Επιτροπή θέσπισε προσωρινά τις λεπτομέρειες των κοινοτικών ελέγχων· ότι, με βάση την ικανοποιητική πείρα που αποκτήθηκε με τους επιτόπιους ελέγχους, πρέπει να θεσπισθούν οριστικά οι λεπτομέρειες εφαρμογής αυτών των ελέγχων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής διενεργούν επί τόπου υγειονομικούς κτηνιατρικούς ελέγχους για να εξακριβωθεί αν εφαρμόζονται οι διατάξεις της οδηγίας 72/462/ΕΟΚ, και κυρίως οι διατάξεις του άρθρου 3 παράγραφος 2. Οι έλεγχοι αυτοί διενεργούνται κάθε τρία έτη σε κάθε χώρα που αναφέρεται στον κατάλογο που καταρτίζεται σύμφωνα με το άρθρο 3 παράγραφος 1 της εν λόγω οδηγίας.
Εντούτοις, για λόγους υγειονομικού κτηνιατρικού περιεχομένου, η Επιτροπή μπορεί, μετά από διαβούλευση με τα κράτη μέλη στο πλαίσιο της Μόνιμης Κτηνιατρικής Επιτροπής να αναβάλει ή να επισπεύσει ορισμένους ελέγχους ή, ακόμη, να διενεργήσει συμπληρωματικούς ελέγχους.
2. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής διενεργούν στην ή στις σχετικές τρίτες χώρες υγειονομικό κτηνιατρικό έλεγχο επιτόπου, πριν από την υποβολή στην Μόνιμη Κτηνιατρική Επιτροπή πρότασης απόφασης για τη συμπλήρωση του καταλόγου που καταρτίζεται σύμφωνα με το άρθρο 3 παράγραφος 1 της οδηγίας 72/462/ΕΟΚ.
3. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής μπορούν, ιδιαίτερα μετά από αίτηση κράτους μέλους, να διενεργήσουν στην ή στις ενδιαφερόμενες τρίτες χώρες επιτόπου υγειονομικό κτηνιατρικό έλεγχο, πριν από την υποβολή στη Μόνιμη Κτηνιατρική Επιτροπή πρότασης απόφασης που:
- αποσκοπεί σε τροποποίηση του καταλόγου που καταρτίζεται σύμφωνα με το άρθρο 3 παράγραφος 1 της οδηγίας 72/462/ΕΟΚ,
- αποσκοπεί να επιτραπούν εκ νέου οι εισαγωγές ζώων ή νωπών κρεάτων σύμφωνα με το άρθρο 28 παράγραφος 4 της οδηγίας 72/462/ΕΟΚ,
- αφορά τα μέτρα που πρέπει να λαμβάνονται στην περίπτωση που οι διαπιστώσεις που γίνονται με την ευκαιρία ενός υγειονομικού κτηνιατρικού ελέγχου κατά την εισαγωγή βοοειδών ή χοιροειδών δυνάμει του άρθρου 12 της οδηγίας 72/462/ΕΟΚ ή νωπών κρεάτων δυνάμει των άρθρων 23 και 24 της εν λόγω οδηγίας ή κάθε άλλο στοιχείο του οποίου έλαβε γνώση η Επιτροπή, αποδεικνύουν ότι οι διατάξεις της προαναφερθείσας οδηγίας ή τα μέτρα εφαρμογής της δεν τηρούνται πλέον ή ότι διακυβεύεται η διατήρηση της έγκρισης.
Άρθρο 2
1. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής διενεργούν επιτόπου υγειονομικούς ελέγχους προκειμένου να εξακριβώσουν αν εφαρμόζονται οι διατάξεις της οδηγίας 72/462/ΕΟΚ, και ιδίως ο διατάξεις του άρθρου 4 παράγραφοι 2 και 3, καθώς και οι διατάξεις της οδηγίας 77/96/ΕΟΚ.
Οι έλεγχοι αυτοί πραγματοποιούνται μία φορά το χρόνο σε κάθε σφαγείο, εργαστήριο τεμαχισμού ή ψυκτική εγκατάσταση έξω από το σφαγείο ή το εργαστήριο τεμαχισμού, που αναγράφονται σε ένα από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ.
Εντούτοις, όταν υγειονομικοί λόγοι το δικαιολογούν, η Επιτροπή μπορεί, μετά από διαβούλευση με τα κράτη μέλη στο πλαίσιο της Μόνιμης Κτηνιατρικής Επιτροπής:
- να αναβάλει ή να επισπεύσει ορισμένους ελέγχους ή, ακόμα, να διενεργήσει συμπληρωματικούς ελέγχους,
- να αντικαταστήσει τους συστηματικούς αυτούς ελέγχους με δειγματοληπτικούς ελέγχους.
2. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής υποβάλλουν την ή τις σχετικές επιχειρήσεις σε επιτόπου υγειονομικό έλεγχο, πριν από την υποβολή στη Μόνιμη Κτηνιατρική Επιτροπή πρότασης απόφασης για τη συμπλήρωση ενός από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ.
3. Υπό την καθοδήγηση της Επιτροπής, εμπειρογνώμονες κτηνίατροι των κρατών μελών και της Επιτροπής μπορούν, ιδιαίτερα μετά από αίτηση κράτους μέλους, να υποβάλουν την ή τις ενδιαφερόμενες επιχειρήσεις σε επιτόπου υγειονομικό έλεγχο πριν από την υποβολή στη Μόνιμη Κτηνιατρική Επιτροπή πρότασης απόφασης που:
- αποσκοπεί στην τροποποίηση ενός από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ,
- αφορά τα μέτρα που πρέπει να ληφθούν σε περίπτωση που οι διαπιστώσεις που γίνονται κατά τον υγειονομικό έλεγχο κατά την εισαγωγή, ο οποίος διενεργείται σύμφωνα με το άρθρο 24 της οδηγίας 72/462/ΕΟΚ, ή κάθε άλλο στοιχείο του οποίου λαμβάνει γνώση η Επιτροπή, αποδεικνύουν ότι δεν τηρούνται οι διατάξεις των οδηγιών 72/462/ΕΟΚ και 77/96/ΕΟΚ ή τα μέτρα εφαρμογής τους, διακυβεύοντας έτσι τη διατήρηση της έγκρισης.
Άρθρο 3
Η Επιτροπή αποφασίζει σε κάθε περίπτωση, και, εφόσον είναι αναγκαίο, μετά από διαβούλευση με τα κράτη μέλη, ως προς τον αριθμό και την ειδίκευση των εμπειρογνωμόνων κτηνιάτρων που επιλέγει για τη διεξαγωγή των ελέγχων που αναφέρονται στα άρθρα 1, 2 και 4. Ένας τουλάχιστον εμπειρογνώμονας των κρατών μελών συμμετέχει στις αποστολές για τη διεξαγωγή των ελέγχων που αναφέρονται στα άρθρα 1, 2 και 4 παράγραφος 2.
Άρθρο 4
1. Οι έλεγχοι που προβλέπονται στα άρθρα 1 και 2 μπορούν να διενεργηθούν από εμπειρογνώμονες κτηνιάτρους που έχουν αποσπασθεί επιτόπου για περίοδο το πολύ τριών ετών.
2. Μία φορά τουλάχιστον το χρόνο, πλαισιώνονται από άλλους εμπειρογνώμονες κτηνιάτρους, για την ολοκλήρωση μέρους των προβλεπόμενων ελέγχων.
Άρθρο 5
1. Οι εμπειρογνώμονες κτηνίατροι των κρατών μελών, που ορίζονται από την Επιτροπή σύμφωνα με το άρθρο 5 τρίτη παράγραφο της οδηγίας 72/462/ΕΟΚ, ενεργούν υπό την καθοδήγηση της Επιτροπής. Δεν πρέπει, σε καμία περίπτωση, να χρησιμοποιούν για προσωπικούς σκοπούς τις πληροφορίες αυτές σε πρόσωπα ξένα προς τις αρμόδιες υπηρεσίες.
2. Τα έξοδα ταξιδιού και διαμονής των εμπειρογνωμόνων κτηνιάτρων των κρατών μελών βαρύνουν την Επιτροπή, σύμφωνα με τη σχετική νομοθεσία για την απόδοση των εξόδων ταξιδιού και διαμονής στα πρόσωπα που είναι ξένα προς την Επιτροπή και τα οποία καλούνται από αυτήν σαν εμπειρογνώμονες.
Άρθρο 6
Η Επιτροπή ενημερώνει με γραπτές εκθέσεις τα κράτη μέλη, στο πλαίσιο της Μόνιμης Κτηνιατρικής Επιτροπής, για τα αποτελέσματα των ελέγχων, ιδίως όταν τα αποτελέσματα αυτά δείχνουν ότι πρέπει να τροποποιηθούν ή να συμπληρωθούν, σύμφωνα με τη διαδικασία του άρθρου 30 της οδηγίας 72/462/ΕΟΚ ο ή οι κατάλογοι που προβλέπονται στο άρθρο 3 παράγραφος 1 και στο άρθρο 4 παράγραφος 1 της οδηγίας 72/462/ΕΟΚ ή στο άρθρο 4 παράγραφος 2 της οδηγίας 77/96/ΕΟΚ.
Σε επείγουσα περίπτωση, τα κράτη μέλη μπορούν να ενημερωθούν προφορικά ή με τηλετυπικό μήνυμα.
Άρθρο 7
Η παρούσα απόφαση επανεξετάζεται πριν από την 1η Ιανουαρίου 1992.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 11 Σεπτεμβρίου 1986.

Labels: 0
3
17
6